LidanRubinov/Halacha-QA huggingface dataset:
שאלה: מגורים בישוב תורני-"בועה": אנו גרים עם שלושת ילדינו בישוב דתי-לאומי תורני המגדיר את עצמו חרד"ל. שאלתי היא, האם אנו לא פוגעים בילדנו כאשר אנו מחנכים אותם ב"חממה" וכאשר הם יגדלו ויצאו החוצה (בעיקר בגיל התבגרות) ויראו חוסר צניעות, פרסומות וכו הם ינסו לטעום מהכל ובהתלהבות יתרה מכיוון שהם לא הכירו זאת קודם. מה קורה שהילדים מגיעים לגיל ההתבגרות, האם דרך חינוך כזאת בריאה?
תשובה: צריך לחנך את הילדים באוירה תורנית בריאה, ולפני שיוצאים מחוץ ליישוב צריך לחסן את הילדים מהשפעות העולם החיצון. לא נקלקל את הילדים מקטנותם.
שאלה: שם האישה לפני שם הבעל?: בעלי ואני נישאנו ב"ה לפני כשבועיים וישנה שאלה שעולה לא פעם אחת. כיצד ע"פ התורה ו או ע"פ הנוהג והמקובל עלינו להציג את שמותינו אם בפני אנשים ורישומים בירוקרטיים, האם על שמו של בעלי להופיע לפני שמי (ולאחר מכן כמובן שם המשפחה) להיפך או שאין כל חשיבות?
תשובה: הנוהג המקובל שמקדימים את שם הבעל. הבעל הוא ראש המשפחה וכדי להראות את זה ראוי להקדים את שמו. הדבר הזה נובע מהתכונות השונות שיש בין הבעל והאשה. הבעל הוא זה שמקדש את האשה ומאותו רגע הוא בעלה. בעלות זו איננה בעלות של שררה ושלטון אלא בעלות של אחריות. על הבעל לדאוג לאשתו לכל צרכיה הגשמיים והרוחנים על התחייבות זו אף חותם הבעל בכתובה. על ראש המשפחה האחריות הכוללת של המשפחה הוא מכניס את אשתו לביתו ואף שם המשפחה נקרא על שמו ולכן ראוי להקדים את שמו לסמל את הרעיון הזה. מזל טוב!
שאלה: לבישת ציצית ואהבת המצוות: בננו הבכור בן 6 עולה לכיתה א, אנו גרים בישוב דתי העולה בקנה מידה עם הערכים אליהם אנו מחנכים בבית. לבני יש התנגדות עזה מלבישת ציצית, ניסנו בכל דרך טובה, אבל הוא לא מוכן, בשנה הבאה עלינו לטובה הוא הולך ללמוד בתלמוד תורה והוא ממש לחוץ שהוא יצטרך לגדל פאות. בננו שאל אותנו "אם לא יהיו לי פאות אני לא יהיה צדיק?" והסברנו לו שהמעשים שלנו קובעים אם אנחנו צדיקים ולא הפאות והראנו לו שאנחנו מקבלים אותו כמו שהוא גם שהוא "שונה" מאחיו ומחבריו. אין אנו כופין עליו ובדקנו את עצמנו שוב ושוב האם אנו מחנכים את הנער ע"פ דרכו ואנו חושבים שכן. אך יש לבננו רתיעה מכל מה שקשור לתפילה וקיום מצוות, הוא פשוט לא רוצה ולא מעוניין, ואין לנו מושג איך לקרבו ולגרום לו לפחות לרצות ללבוש ציצית, מה לעשות?
תשובה: אי אפשר לתת עצה בלי להכיר את הענין יותר טוב, מכל מקום עדיף להמנע מלכפות עליו ולהמתין עד שהוא יתעורר מעצמו לרצות בזה.
שאלה: הלבנתי פנים?: נסעתי במונית שירות, בה משלמים בד"כ לקראת סיום הנסיעה. אני נוסעת במוניות כאלו באופן קבוע ומשלמת מחיר קבוע. כשבאתי לרדת אמר הנהג שהמחיר עלה בשלושה שקלים. טענתי כי לא ידעתי על כך והיה עליו ליידע את הנוסעים לפני הנסיעה, כך שיוכלו לבחור אם לעלות על המונית או על האוטובוס (מחיר נמוך יותר). לא הסכמתי לשלם את המחיר בו נקב הנהג והתווכחתי איתו בכעס, מה שעיכב את שאר הנוסעים לבערך דקה. בסוף ויתר הנהג. ירדתי ממונית-השירות וחשתי רגשות חרטה קשים, שמא גרמתי להלבנת פנים ברבים. האם יש כאן באמת הלבנת פנים, על פי הפרטים המתוארים, ואם כן, כיצד עלי לתקן זאת, הרי איני יכולה לבקש ממנו סליחה מול אותם האנשים שהיו במונית, יחד עם זאת האם עיכוב הנוסעים היה גם חטא וכיצד אפשר לתקנו?
תשובה: להתוכח מותר לכעוס אסור ובודאי שלא להטיח מילות גנאי, התיקון - לימוד ספרי מוסר.
שאלה: "הא-להים של הכדורגל": מה הדין בשם שמים שמופיע לעיתים קרובות בעיתונים, ולא תמיד בהקשר של קודש, אלא ההפך. למשל, לעיתים מכונה כדורגלן מפורסם: "הא-להים של הכדורגל" (וכיו"ב לגבי זמרים, מוסיקאים, אמנים מפורסמים ועוד)? לעיתים שם השם מופיע במשמעו האמיתי, רק בהקשר לא תורני. למשל: הביטוי "א-להים אדירים". לעיתים השם מופיע במשמעו האמיתי, למשל, כשמתואר אדם שחזר בתשובה נכתב שהתקרב לא-להים. האם יש חובה לגזור את שם השם ולגנוז אותו?
תשובה: שם שמים המופיע בהקשר של חול, נכתב ונדפס ללא כוונה של קודש, כלומר: ללא כוונה לשם השם, ולכן אין בעיה לזרוק אותו. אבל אם זה בהקשר של קודש והכוונה היא לרבונו של עולם, אזי צריך לגנוז את השם הזה. אין צורך לגנוז את כל העמוד, וכן אין צורך לעבור על כל העיתון בשביל לחפש האם יש שמות השם במאמרים.
שאלה: תפילין בתשעה באב: מה היא הסיבה שבתשעה באב מניחים תפילין רק אחר הצהרים?
תשובה: התפילין נקראו פאר, והמשנה ברורה מביא שלא מניחים בבוקר, כי נאמר השליך משמים ארץ תפארת ישראל, וזה תפילין, גם בערוך השולחן מסביר שהמקרה קצת דומה לאבל, שביום ראשון לאבלותו לא מניח תפילין שנקראו פאר. בצוהרים אומרים נחם, ואז יש ירידה באבלות, ולכן מניחים תפילין. הרב אברהם פרל.
שאלה: קשר ע"י מכתבים?!: יש לי חברה יותר משנה (בני 17.5) והקפאנו את הקשר לפחות לשנה וחצי עד שנחשוב על חתונה. מה דעת הרב שנשמור על קשר ע"י מכתבים בתקופה זו?
תשובה: עדיף להמנע מכל קשר. החלטתכם נכונה ובעוד שנה וחצי תבחנו שוב את המשך דרככם. ואת הזמן הזה תנצלו לעליה רוחנית ושקידה בתורה כדי להיות מוכנים להקים בית של תורה.
שאלה: השכרת דירה בבין המיצרים: האם מותר לחפש או לחתום חוזה על שכירות דירה בירושלים בימי בין המיצרים, והאם הדין שונה לגבי תשעת הימים?
תשובה: עד ער"ח אב מותר. בחודש אב מצמצמים את הפעילות העסקית בפרט אם יש בה שמחה. אולם אם המדובר בהזדמנות או באילוץ אחר - מותר.
שאלה: כשרות כלים בבית עם עובדת זרה: לסבתי יש עובדת זרה, והיא אינה יכולה להשגיח עליה במטבח. היא יודעת להבדיל בין בשר וחלב ושאר ההלכות הנצרכות. מתוך תשובה שענה הרב יוצא שכל הכלים אסורים. אני מניחה שמותר לי להשתמש בכוסות זכוכית, אבל מה לגבי כיבוד כשר שמוגש לי בצלחות קרות ונקיות? לא אוכל להסביר לסבתי שאני לא יכולה לאכול. האם מותר לי להשתמש בכפיות לאוכל קר ולשתיה חמה?
תשובה: אינך צודקת בהגדרתך, והכלל הוא כזה: כל דבר שאפשר היה לאכול אותו ללא הכלי, מותר לאכול אותו בכלים אלו. לכן, מותר לאכול מתפוח או קרקרים שהונחו בצלחת. אבל דבר שאי-אפשר לאכול אותו ללא כלי, אין לאכול אותו מכלים אלו. ולכן, שתיה תהיה אסורה, שכן אי-אפשר להחזיק את הנוזל ללא הכלי.
שאלה: שער חשמלי בשבת: לפעמים אני הולך בשבת לבית אבות לקרוא בתורה, אך שער בכניסה חשמלי וכדי להיכנס חייבים ללחוץ על כפתור. כיצד עלי לנהוג, האם מכיוון שזה ענייני ביטחון (נגד מחבלים כדי שלא יצאו משם זקנים) יהיה מותר ללחוץ על הכפתור, או שרק לשומר מותר ללחוץ? והאם בכלל אסור לי להיכנס לשם בשבת?
תשובה: אם יש שם גוי אזי הוא ילחץ על הכפתור ויאפשר לך להכנס, אבל בלא זה אסור לך ללחוץ על הכפתור.
שאלה: כריות חדשות בשלושת השבועות: ההורים שלי קנו כריות ושמיכות חדשות. האם מותר לי "לחדש" אותם בשלושת השבועות?
תשובה: מותר שאין זה בגדר של שמחה האסורה בימי בין המצרים.
שאלה: סידור עם מצפן בשבת: האם מותר להתפלל בשבת ו או יו"ט בסידור שבכריכתו מוטבע מצפן?
תשובה: כן.
שאלה: ברית מילה לאחר חולי: אחותי ילדה לפני כחודש ושבוע, הילד היה מאושפז ועבר ניתוח בליבו. ביום רביעי חזרו מהרופא שאמר שניתן לערוך ברית לילד (הם הזמינו אולם ליום ג שלאחר מכן) האם חייבים לערוך את הברית במיידי כלומר ביום חמישי למחרת הבדיקה אצל הרופא או שניתן להמתין עד ליום ג שלאחר מכן? (שני בני הזוג מהעדה התימנית)
תשובה: יש למנות שבעה ימים מיום החלמתו.
שאלה: תוספת שכר בבין המיצרים: האם ראוי לבקש העלאה בשכר העבודה בתקופה זו של בין המיצרים, בהנחה שבקשתי תאושר הדבר ישמח אותי ומצד שני זוהי פרנסתי?
תשובה: מותר שאין זה בגדר של שמחה האסורה בבין המצרים.
שאלה: תוספת במחסן בשלושת השבועות: האם מותר להוסיף לבנות מדפים במחסן בימי בין המצרים, ובתשעת הימים?
תשובה: מותר.
שאלה: אוכמניות עץ או ירק?: אוכמניות נחשבות לעץ או ירק לענין ברכה ועורלה?
תשובה: אוכמניות זהו שיח רב שנתי ודינו כעץ לערלה ותרו"מ וברכה. בברכת התורה והארץ הרב יהודה הלוי עמיחי
שאלה: הדרכה באמונה : אני מרגיש בדידות. אינני מרגיש את ה. בנוסף גם החברה לא מאירה לי פנים, אני מרגיש אבוד. אני טובע בים הספקות וכבר שנים שאני נמצא בחטא הברית, אינני אדם פתוח או אחד שנוהג לצאת לבלות וכו, על כן אין טעם להציע ללכת לסמינר או משהו אחר, בנוסף עוד שנה בעז ה אני אסיים את ביה ס ושוב עולה השאלה לאן ללכת להסדר או למשהו אחר (אין ישיבה גבוהה בעירי והורי לא יסכימו לי ללכת לעיר אחרת לישיבה) מה אעשה?
תשובה: אם אתה לא תעזור לעצמך אף אחד לא יעוזר לך. אתה כבר אדם בוגר שלא יכול להישאר תחת הסינר של אימא ואבא. אתה צריך להעיז ליצור קשר עם מישהו בבית מוריה ב'באר שבע' והם יעזרו לך. אתה חייב בשנה הבאה לעזור את הבית וללמוד דווקא בישיבה שלא ליד בית הוריך. אם תעזוב את בית הוריך ותעבור לישיבה שלא בבית הוריך רוב הבעיות יפטרו בעז"ה. בהצלחה.
שאלה: סיבוב השערים בראש חודש אב: האם מותר לשמוע שירים ונגינה בסיבוב השערים סביב שערי הר הבית, או שבגלל שזה חל בשלושת השבועות, אסור?
תשובה: עד ר"ח אב מותר לשיר שירים שקטים. רוב שירי ירושלים הם כאלה. מר"ח אב מותרים רק שירים עצובים.
שאלה: ביטול אירוסין בגלל "דור ישרים": זוג שנודע לו אחרי האירוסין מפי "דור ישרים" ששני בני הזוג נשאים האם יש לבטל את האירוסין?
תשובה: אין איסור לזוג נשאים להתחתן. אם הם מוכנים לקחת על עצמם את הסיכון לקשיים שעלולים להיות.
שאלה: בגדי שבת ומקלחת בשבת חזון: האם מותר ללבוש בגדי שבת בשבתות בין המצרים בכלל ובשבת חזון בפרט, והאם מותר להתקלח לקראת שבת חזון (אני אשכנזי)?
תשובה: נהגו ללבוש בגדי שבת אפילו בשבת חזון. רחצת ראש ידים ורגלים מותרת במים חמים, רחצת כל הגוף במים חמים אסורה, רחצה במים קרים (או פושרים - כ35 מעלות) מותרת.
שאלה: לחייב לדלג על פסוקי דזמרה?: המניין שבו אנו מתפללים הוא מצומצם מאוד, לעיתים ה עשירי למניין מאחר ומשלים קודם ברכות ק"ש ופסוקי דזמרא, והציבור כולו מתעכב. האם ניתן לחייב את המאחרים להצטרף למתפללים לברכות ק"ש או לתפילת י"ח, ולא לומר פסוקי דזמרה או שעל הציבור לחכות להם, אבקש כי בתשובתו הרב יענה האם יש הבדל בין להכריח להצטרף לברכות ק"ש ולתפילת עמידה, ומה עם כשאין שישה, וכשיש שישה ואין עשרה?
תשובה: א"א לדבר במושג של להכריח, אבל מה שצריך לעשות הוא שהמאחר או המאחרים יתחילו להתפלל עם הציבור את ברכות ק"ש, ולאחר התפילה ישלימו את פסוקי דזמרה.
שאלה: רכיבי מחשב חדשים בשלושת השבועות: רציתי לדעת האם מותר לי לקנות רכיבי מחשב חדשים בשלושת השבועות, מדין קניית דברים חדשים שאינם נזקקים לגמרי לצורך תיפעולו הבסיסי של המחשב?
תשובה: עד ראש-חודש אב, מותר. מכאן ואילך יש להמנע מזה, אף-על-פי שבקנייתם אינך מברך "שהחיינו".
שאלה: האם חברי יהודי?: חבר טוב שלי אמו יהודיה ואביו נוצרי, הוא גדל ברוסיה עד גיל 8 ולא עשו לו ברית מילה עד הגיעו לארץ ישראל, שהיה אז בן 8 שנים. האם הוא עדיין יהודי לכל דבר ולא צריך לעבור שום תהליכים אחרים בשביל להיות יהודי?
תשובה: הוא יהודי.
שאלה: צורף בימי בין המצרים: אני צורף, האם מותר לי לעשות תכשיטים בימי בין המצרים והאם מותר לי להמשיך לעצב טבעות לקולקציה חדשה שהתחלתי בעיצובה לפני ימים אלו, בשבילי מדובר בפרנסה שוטפת, האם עלי לשים סייגים לחלק ממנה כלומר זה מותר וזה אסור, או לראות את כל עבודתי כמכלול שלם שזכותי לעסוק בו?
תשובה: עד ר"ח אב הכל מותר.
שאלה: אופניים בשבת: בשאלה בנוגע לאופניים בשבת, פסק הרב שאין להקל. ישנן עדות בישראל, העיראקים לדוגמא הפוסקים על-פי הבן איש חי, המתירים לכתחילה נסיעה באופניים בשבת, מה דעת הרב על כך?
תשובה: המנהג המקובל בארץ על כל העדות לאסור אופנים בשבת. גם לדעת הבן איש חי אסור בלילה בגלל האור שבאופניים, ואסור לצאת מחוץ לתחום, ואסור לצלצל ואסור לתקן, האם ניתן לסמוך על כל אחד שייזהר בכל אלו?
שאלה: חתונה של אבל והכנות לחתונה: בשבוע האחרון נפטר אבא של חברה של אישתי. החברה של אישתי קבעה להתחתן בעוד כחודש וחצי (לפני שאביה נפטר), והיא רוצה לקיים את החתונה במועדה, כשבועיים אחרי השלושים. חשוב לציין כי משפחת הכלה הם אשכנזים והחתן ספרדי. הכלה שאלה אותי מספר שאלות לגבי החתונה: 1. מה מותר לה ומה אסור לה לגבי ההכנות לחתונה - תספורת, בגדים חדשים, צביעת השיער(חייב להיות כשבוע לפני החתונה) ועוד הכנות נוספות שלאו דווקא ביום החתונה? 2. שבע ברכות - האם נוהגים אבל בשבוע זה או לא? 3. בשנה ראשונה חתן וכלה נקראים חתן וכלה בכול השנה הראשונה. האם הם נוהגים מנהגי אבלות בשנה או שמותר להם לקנות דברים חדשים לבית, בגדים חדשים וכו? 4. לכלה יש אחות ואמא, איך הם צריכות לנהוג בחתונה? 5. משפחת החתן ביקשה לעשות טקס חינה לכלה, טקס מרוקאי מאוד שמח שמסמל את ההלכות של הכלה, כיצד על המשפחות לנהוג - חשוב לציין כי נסגר כבר מקום ותלבושות וכו. 6. אתמול היה בבית האבלים רב ששאלו אותו מספר שאלות והוא אמר שהוא לא יכול לענות להם לגבי החתונה כי הכלה צריכה כבר עכשיו לנהוג לפי מנהגי ספרדים. אני מכיר, ותקנו אותי אם אני טועה, שכלה אשכנזיה שמתחתנת עם ספרדי צריכה לצום ביום חופתה, ולטבול ע"פ הלכות אשכנזיות עד לסיום טקס הנישואין ורק אח"כ היא נוהגת ע"פ הלכות ספרדיות, האם אני צודק או הרב?
תשובה: 1. לצורך החתונה מותרות כל ההכנות. 2. מכיוון שזה לאחר השלושים, אין היא נוהגת באבילות בשבוע זה. 3. במשך השנה נוהגים כל מנהגי האבילות. 4. האמא יכולה להשתתף בחתונה מפני שזה אחר השלושים, אבל האחות תשתתף בחופה בלבד. 5. אפשר לקיימו לאחר השלושים. 6. כל זמן שהכלה לא התחתנה היא נוהגת כמנהגי בית אביה, ולא כבעלה.
שאלה: בגדי האבלים בסוף השבעה: לגבי בגדי האבלים בסוף השבעה, ראיתי שיש האומרים לזרוק ויש שלא, מה הדין?
תשובה: לא צריך לזרוק את הבגדים.
שאלה: מועד לברית?: 1. נולד לנו בן ב-ו תמוז, בשבוע 35 להריון במשקל 2135, כעבור שבועיים השתחרר מהפגייה במשקל 2211. היום (כג תמוז) משקלו 2265. במהלך שהותו בפגייה טופל בצהבת שנמצאת במגמת ירידה אך הוא עדיין צהוב. לדעת רופא הפגייה ורופא המשפחה (שאינם רופאים יראי שמיים אין לעשות ברית לפני משקל 2500 אולם המוהל שבדק את התינוק סובר שניתן לעשות ברית ביום ראשון הקרוב (כז תמוז), למרות שלפי קצב העלייה במשקל הוא לא יגיע למשקל 2500. רב מוהל משיב ממכון פועה סובר גם הוא שיש לחכות עד למשקל 2500. מה לעשות? 2. לדעת המוהל ברית דחויה אין לקיים בימים חמישי ושישי, האם יש לנהוג כך?
תשובה: רופא ילדים מומחה יקבע מתי ימולו אותו. הספרדים אינם מלים ברית דחויה בסוף השבוע האשכנזים מלים גם בסוף השבוע.
שאלה: ישיבה מעורבת במכונית: אני הרבה פעמים חוזר עם חבר שלי במכונית כשאמא שלו מסיעה. אמא שלו מסיעה עוד שתי חברות שלה בערך. אם אני חייב לשבת ליידן ואין מקום אחר, מה לעשות?
תשובה: אם אתה יכול להגיע ליעדך בדרך אחרת ברגל או באוטובוס הדבר עדיף בנסיבות אלו, ואם א"א או שקשה עליך הדבר, אפשר שתניח איזה שהוא תיק או משהו אחר שיחצוץ בינך ובין האשה שעל ידך.
שאלה: מכשיר שמיעה בשבת: הרב ענה לפני זמן שמותר להשתמש במכשיר שמיעה בשבת אם הוא מופעל מערב שבת. והרי מצד מי שמדבר, מה ההבדל בין מכשיר שמיעה רגיל למיקרופון ורמקול, האם זה בגלל שלא איכפת ליה בדרבנן, אם כן במקרה שהזקן שמשתמש במכשיר אומר לי לדבר קרוב יותר אל המכשיר כי הוא לא שומע, במקרה כזה יהיה מותר לדבר אליו או לא?
תשובה: ברמקול יש בעיה נוספת של השמעת קול בפרהסיה. ואעפ"כ יש מתירים רמקול מיוחד שאין בו חשש לחילול שבת.
שאלה: אבלות בזמן לידה: האם מותר לגבר לקום מהשבעה בזמן שאשתו צריכה ללכת לבי"ח וללדת, וללכת איתה?
תשובה: אם אין מישהו אחר, או שהיולדת רוצה דוקא אותו-מותר.
שאלה: קריאה בתורה שלא לשמה: האם יש בעיה, שקורא יקרא בתורה, פעם בחודשיים בערך, שלא לשמה, ז"א שהוא רוצה להרשים אנשים, שיגידו שהוא קורא, וכו, וגם הדבר הזה עוזר לו מאוד בציטוט פסוקים, ובסה"כ זה בקיאות בתורה. האם יש להפסיק סוג של קריאה כזאת?
תשובה: צריך שהקורא יתכוון בשעת קריאת התורה להוציא את הציבור ידי חובה בקריאה זו. אם יש לו כוונות אחרות נוספות- על כגון זה נאמר "מתוך שלא לשמה בא לשמה". הרב שלמה רקובסקי.
שאלה: חוזר בתשובה במשפחה חילונית: אני בן 16 וחזרתי בתשובה לפני כשנה וחצי. בימי שבת אני לא רואה טלוויזיה אולם משפחתי אוכלים בפינת אוכל משם אפשר לראות טלוויזיה. אני משתדל מאוד לא לראות טלוויזיה, אבל אני לא יכול להפסיק לשמוע ולפעמים יוצא שנייה שאני מסתכל אם יש משהו חזק או בטעות. אני משתדל מאוד, יושב בניגוד לטלוויזיה, ומנסה לא לשים לב, אבל כל הזמן אני מהורהר ואני פוחד לחטוא וכל ערב שבת הוא לא טוב כמו שהוא אמור להיות. המשפחה שלי לא מעודדת אותי להיות דתי, וקצת מנסה לי לגרום לחזור בשאלה. הרב, מה לעשות?
תשובה: אני מברך אותך על הדרך שבחרת לשוב לאמונה ולתורת ישראל חזק ואמץ. כדי שתוכל להתקדם בדרכך טוב תעשה אם תיהיה בקשר עם רב באזור שלך שידריך וייעץ לך מה לעשות בכל שאלה שאתה נתקל בה. אם תאמר לי היכן אתה גר אוכל אולי לייעץ לך למי לפנות בסביבתך. בקשר לשאלתך אם אתה משתדל לא לראות את הטלוויזיה בשבת מה שאתה רואה בלא כוונה זה איסור ואל תצטער על כך. אבל אם יהיה לך קשר קבוע עם רב, גם לדבר הזה תוכל למצוא פתרון יותר טוב. ושוב ברכת חזק ואמץ.
שאלה: המושג "ביטול כלי מהיכנו": ראיתי את המושג "ביטול כלי מהיכנו", מה פירושו?
תשובה: ביטול כלי מהיכנו פירושו שאסור להניח בשבת כלי המותר בטלטול כדי שיפול עליו דבר שהוא מוקצה ואסור בטלטול, משום שאז גם הכלי נאסר בטלטול בגלל המוקצה שעליו, לפעולה זו של הנחת כלי לקבל עליו מוקצה קוראים ביטול כלי מהיכנו, כי מבטלים את אפשרות הטלטול של הכלי. למשל: אסור להניח בשבת כלי מתחת לנר שמן כדי שניצוצות השמן שמהנר יפלו על הכלי, משום שהשמן שבנר הוא מוקצה ואסור בטלטול. הרב שלמה רקובסקי.
שאלה: תפילה לאישה הרה: האם קיימת תפילה לבריאות אישה הרה ועוברה, ומהו הנוסח?
תשובה: יש תפילות על כך בספר עבודת הקודש של החיד"א, וכן נזכר להדליק נר לכבוד רבי מאיר בעל הנס ולבקש שבזכותו ימלאו ימיה ללדת ויהיה הולד בריא ושלם לעבודתו יתברך, כמו כן נזכר בספרים שכדאי לומר את תפילת חנה מזמן לזמן.
שאלה: אכילת מצרכים לפני הת : האם מותר לאכול או לשתות מוצרים מהסופר לפני שאתה קונה אותם, אך בקופה אתה מראה נניח את הבקבוק ומשלם עליו?
תשובה: מותר.
שאלה: חתונה מחודשת של גרים: אילו מנהגים נוהגים לאחר חתונה מחודשת של גרים (שהיו נשואים), האם צריך שבע ברכות וכו'?
תשובה: עושים רק חופה וסעודה ראשונה, ולא אומרים תחנון כשהחתן מתפלל בבית הכנסת במשך שלושה ימים.
שאלה: יציאה לחו"ל עם חבר: יש לי חבר כבר שנה, החיבור בינינו טוב ואנו מסתדרים ממש מצוין וטוב לי איתו מאד, הבעיה שהוא נוסע בקרוב לחו"ל כדי ללמוד ואני מתוסכלת מזה מאד כי אוהבת אותו מאד ומרגישה שהוא הזיווג שלי, הוא רוצה שאני אצטרף עליו אבל זה צעד לא פשוט עבורי, לא יודעת מה לעשות הכל תמיד הולך לי קשה אפילו גם בעבודה אני נמצאת במקום שממש לא טוב לבוא עליו מבחינת העיסוק, מה לעשות?
תשובה: אם החבר נוסע ללימודים על מנת לחזור. ואם הוא ואת בשלים להנשא. תנשאי לו ותסעי איתו לחו"ל. אבל ללא נשואין איני מציע לך לנסוע איתו.
שאלה: שמיעת מוזיקה לתושבי הצפון: האם מותר לתושבים הנמצאים תחת קו האש בצפון לשמוע מוזיקה משמחת, שתעודד את רוחם בימים אלה?
תשובה: אם הדבר נחוץ לשמירת המורל הדבר דומה למוסיקה המושמעת ע"י פועלים בזמן עבודתם והיא מותרת. בכל מקרה רצוי להימנע ממוסיקה עליזה מדי כגון זו של ריקודים.
שאלה: שפיכת יין בסוף אירוע: אני עובד כמלצר באולם אירועים, ובסוף הערב נשארים בקבוקי יין שיש בהם עוד יין, וצריך לזרוק אותו. האם בשפיכת היין יש משום "בל תשחית", והאם עדיף לתת לערבים לשפוך את היין?
תשובה: אני לא מבין מדוע בכלל לשפוך את היין. יש הרבה נזקקים שישמחו לקבל את היין הזה.
שאלה: קיצורי דרך והיתרים ביהדות: למה ביהדות עושים קיצורי דרך והיתרים, למשל הפרוזבול, זו סתם התחכמות, ואני לא בטוח שזהו רצון ה, כי אם כן, למה ה אסר את זה בכלל מלכתחילה?
תשובה: אין ביהדות היתרים וקיצורי דרך אבל כן יש שימוש בכללי הלכה להקל בשעת צורך. ביד חכמים ישנה אפשרות להשתמש בכללי התורה כדי להקל על אדם במצבים מסויימים. מהתורה אין שמיטת כספים במי שמסר את שטרותיו לבית דין. וכשראה הלל שנמנעים ישראל להלוות לעניים עקב השמיטה הקרבה ועוברים בזה על לאו מהתורה תיקן פרוזבול, בו אדם מודיע שמוסר שטרותיו לבית דין, על מנת למנוע מכשול דאורייתא מישראל. לשיטת הרמב"ם (הלכות שמיטה ויובל פרק ט) תקנת הפרוזבול מועילה רק בזמן הזה ששמיטה מדרבנן.
שאלה: מקומות שצריך לעמוד בתפילה: האם צריך לעמוד בזמנים הבאים בתפילה: א. "הודו."-בשבת או יום חול אם זה משנה. ב. "אז ישיר."- אשכנזים או ספרדים. ג. חזרת הש"ץ. ד. שיר של יום. ה. קדיש, לפי האשכנזים והספרדים.
תשובה: א. ב"הודו" אפשר לשבת, כשאומרים "ה' מלך" עד "ושמו אחד" עומדים, ב"הודו ל-ה' כי טוב", למי שמוסיף בשבת, וב"אדרת והאמונה" למי שאומר, נהגו לעמוד, אם כי לא מצאתי מקור לזה. ב. אז ישיר יש אומרים להגיד בעמידה. ג. ראוי לעמוד. ד. שיר של יום אפשר להגיד בישיבה. ה. לאשכנזים יש לכתחילה לעמוד עד שיענה אמן שאחר דאמירן בעלמא, ולפחות עד אמן יהא שמיה רבא, והספרדים נהגו לעמוד רק בקדישים שהפיסקא קודם בעמידה נשאר לעמוד. הרב אברהם פרל.
שאלה: כונן מד"א בתשעה באב : אני כונן של מד"א בתשעה באב באיזור מגורי. משמעות הדבר היא שאני נמצא רוב הזמן בבית ואם מתעורר צורך רפואי דחוף קוראים לי ואני יוצא ברכב. האם כאשר אני מקבל קריאה דחופה בשעות האחרונות של הצום (שאז הוא מורגש וקשה יותר) מותר לי לשתות קצת מים לפני שאני יוצא כדי למנוע מעצמי סכנה (פעילות פתאומית בצום ובמיוחד נהיגת חירום הדורשת שיקול דעת) וכן למנוע סכנה מהחולה בו אני מטפל, כיוון שתיתכן פגיעה בערנותי ושיקול הדעת שלי בטיפול בו?
תשובה: מותר.
שאלה: ברירת חומוס אורז ולימון: אנו ישיבה קטנה שהבחורים הם המבשלים בתורנות, מה שעשינו עד היום: קנינו אורז והשרנו במים בתוספת כף מלח, ואז בודקים אם יש אורז צף ואותו זורקים, חומוס (קנוי בשקיות ולא במשקל), משרים במים למשך לילה מה שצף זורקים. לימון (שמבשלים אותו עם הקליפה) מנקים עם סקוטצ ולא ממשיכים לבדוק נקודות שחורות. האם נהגנו כראוי?
תשובה: אורז- לא בודקים בשריה אלא בהתבוננות אם אינם נגועים. חומוס- בשריה, כמו שכתבתם. לימון- מספיק לעבור עם סקוצ'.
שאלה: זוגיות כושלת.: בעלי ואני נשואים 3 שנים ויש לנו ילד אחד. הזוגיות שלנו כושלת. אני מאוד רוצה להציל את המצב (אנחנו חילוניים) אנחנו מרבים לריב ולהטיח מילים קשות, נעלם הפירגון והאהבה שהייתה בתחילת נישואנו, אני לא יודעת מה לעשות דיברנו המון פעמים אבל כלום לא עוזר לשיפור המצב הזוגי ביננו, אני לא רוצה להתגרש. מה ניתן לעשות כדי להציל את המצב?
תשובה: אפשר לצאת ממשברים כאלה וללמוד לחיות ביחד נכון בשמחה ובאהבה. אך אם אתם לא מצליחים לעשות זאת בעצמכם אני ממליץ ללכת ליעוץ טוב. אם בעלך לא ירצה ללכת, לכי את לבד וגם זה יכול לעזור. אני מכיר יועץ טוב שיש לי אמון בו הוא עזר להרבה זוגות. הוא אדם דתי אך זה לא צריך להפריע לכם. שמו משה ברלינר גר בירושלים 026258325. ואם את מכירה יועץ טוב אחר תלכי למי שאת מכירה. את גם יכולה להתחיל לתקן בעצמך תפרגני לבעלך, תוותרי לו, תראי את המעלות שלו ותחזקי את האהבה אליו, לא יקח הרבה זמן והוא ישיב לך אהבה. אך בכל זאת כדי להעזר ביעוץ אף אם זה עולה כסף זה משתלם.
שאלה: בריחה מהארץ במלחמה כוללת: האם מותר לי למלט מהארץ את ילדי הצעירים (בן חמש ו-3 חודשים ותאומים בני שנה ו-9 חודשים) במצב של מלחמה כוללת בישראל כשאין לאן להימלט בתוך הארץ רק עד לתום המלחמה, וכן במצב היום האם צריך לברוח מהצפון, או להישאר שם?
תשובה: בריחה במלחמה אינה דרכה של תורה. מי שנשאר כיום בצפון הוא גיבור, שמראה שיש לו כוחות נפש גדולים, והוא מראה מסירות על ישיבת ארץ-ישראל.
שאלה: פרוזבול בשנת השמיטה: בשנת השמיטה האחרונה (תשס"א) לא עשיתי פרוזבול. הייתי אז בן 15 וחברי לכיתה שאלו אותי למה, ועניתי להם שברצוני לקיים את המצווה לכתחילה. לא היה אכפת לי לוותר על החובות המעטים שאם היו חייבים לי, הרי כולם נשכחו הן ממני והן מהלווים. מישהו שאל אותי אם יש לי חשבון בנק ועניתי לו שאין לי. לאחר כמה שנים הסתבר לי שאבי שיחי פתח על שמי גם קופת חסכון וגם קופת גמל מבלי ליידע אותי. הדבר נודע לי רק כשהגעתי לגיל 18 והייתי צריך לחתום על כך שמעתה רק אני אחראי על קופות אלו. שאלותי הם: א. בכלל, מה הדין לגבי שמיטת כספים בחשבונות בבנק, האם יש הבדל בין סוגי חשבונות (עו"ש, פקדונות, חסכונות וכדו ) או שכולם מצריכים לעשות פרוזבול? ב. האם הכסף היה נחשב שלי או של אבי, (והאם זה תלוי אם הוא התכוון להקנות לי אותו כבר כשהוא פתח את הקופה, או רק כשהוא סיפר לי שעלי לגשת לבנק. או שבכלל שברגע שהוא פתח על שמי זה נחשב שלי בלי קשר למתי שהוא התכוון לתת לי את הכסף)? ג. אם נחשב שזה שלי ומחלתי איך בדיוק מחזירים לבנק את הכסף, במיוחד בקופת גמל שניתן לפתוח רק 15 שנה לאחר ההפקדה, האם הרווחים שנצברו לאחר המחילה שייכים לי או לבנק?
תשובה: א. בפקדונות אין שמיטה משום שזו אינה הלואה. ב. הכסף שלך משום שהוא זיכה לך את הכסף שלא מדעתך. ג. כפי שכבר עניתי, אין בזה בעיה של שמיטת כספים.
שאלה: זימון משותף לאשכנזים ולספרדים: אם שלושה אכלו לחם וספרדי עשה זימון, ולא אמר בקול רם עד סוף ברכת הזן, האם האשכנזים שבקבוצה יצאו ידי חיוב זימון, ואם לא האם הספרדים שבקבוצה יצאו ידי זימון, הרי האשכנזים לא יצאו ולכן לא נשארו שלשה אנשים?
תשובה: ספרדי המזמן לקבוצה שיש בה אשכנזים טוב לכתחילה שהמזמן יאמר בקול עד הזן את הכל, וכדעת הרמ"א (סי' ר' ס"ב), ומ"מ בדיעבד אם לא אמר בקול עד הזן את הכל יצאו כולם ידי חובת זימון ואפ' האשכנזים יצאו י"ח.
שאלה: הסרת שיער: א. ידוע שמותר להסיר את שערות הזקן באמצעות פינצטה, ואין איסור השחתה, אך מה לגבי איסור "לא ילבש", כי פינצטה הוא כלי אישה? ב. הבנתי שאין להסיר את השיער שבין העיניים. מפני "לא ילבש" מדוע, הרי במקום זה לא אמור לצמוח שיער והמקום אמור להיות חלק, וכי אם לנשים יצמח זקן והן תורדנה אותו יהיה אסור לגברים להתגלח? ג. באם השיער מצער את האדם ידחה איסור "לא ילבש"?
תשובה: א. אכן יש כאן חשש ללא ילבש. ב. במריטת גבות העיניים יש חשש ל"לא ילבש" כי זהו מנהג נשי, ובאשר לגילוח הזקן אכן ידוע בשם החת"ס שחשש לכך שגילוח כל הפנים הוא לא ילבש ולכן נהגו יוצאי הונגריה לגדל שפם. ג. במקום צער מותר כי אין הכוונה להידמות לאישה.
שאלה: דף עם תהילים לעוברים ושבים: אנחנו רוצות לחלק דף עם תהילים לעוברים ושבים. א. האם יש בעיה שבת תחלק דף עם מזמור תהילים לגבר? ב. מסתבר שאנשים קוראים ואח"כ זורקים את הדף. האם בכל זאת לחלק למרות שאנו יודעים שיזרקו תהילים עם שם ה על הרצפה (כמובן שנשתדל בעז"ה להרים אך עדיין לא נמצא הכל מן הסתם.)?
תשובה: א. זה לא הידור מצוה. ב. לא צריך לחשוש לזה.
שאלה: לחשוש לשעטנז?: חולצה שיוצרה בסין וכתוב שהוא מכילה פשתן, האם יש לחשוש בה לשעטנז, או בגלל שרוב החולצות אין בהם צמר אין לחשוש?
תשובה: לא צריך לחשוש לשעטנז בחולצה כזאת.
שאלה: הגעה לחתונה בשנת אבל: בעזרת השם אני מתחתן באלול השנה, חברי הטוב ביותר בשנת אבל על אביו, בחתונה הוא יהיה באמצע החודש ה-11 של האבל. אני חייב אותו באירוע שיעזור לנו בארגון החתונה בתוך האולם, כמו סידור שולחנות, ניהול הערב וכדומה, האם לפי ההלכה האם מותר לו להיות נוכח בחתונה ואני ישלם לו משכורת עבור עזרתו, ויוצא שאני בעצם מביא אותו בתור עובד לאותו ערב?
תשובה: ברור שלכתחילה אין לאבל המתאבל על אביו ואימו ללכת לחתונה בתוך י"ב חדש לאבילות, שהרי אבל על אביו ואימו אסור בשמחה כל יב"ח, וכמו שנפסק בשו"ע חיו"ד (סי' שצ"א ס"ב). מ"מ ע"פ התיאור בשאלתך שאתה חייב את עזרתו של האבל בחתונה, נראה שיש מקום להקל שיבא לחתונה ויסייע במה שצריך, רק שלא יאכל עם יתר המוזמנים לחתונה. עיין בשו"ע חיו"ד סימן שצ"א ובט"ז שם (סק"ד), ובבאר היטב שם (סק"ה). בברכת מזל טוב.
שאלה: הגרוש מאיים עלי.: אני ובעלי התגרשנו.הגירושין עברו בצורה יפה, ערכנו הסכם והתגרשנו ברבנות. בהסכם רשום כי אני ובתי נמשיך להתגורר בדירה שאני ובעלי רכשנו. כמו כן, כל הרכוש בדירה ישאר לשימוש האם והבת משום שהם חיוניים לאורח חיים תקין. הדירה עד היום רשומה על בעלי ועל שמי מאחר ועדיין לא נמכרה. בעלי בשנה האחרונה החל להמר בצורה חסרת פרופורציה, אי לכך החלו מריבות בינינו, כיוון ששמתי לב שהוא מתנער אפילו מהסדרי הראיה שנקבעו בהסכם. לאחרונה הוא מאיים כי הוא יכול לבוא ולהתגורר בדירה כי היא שלו. האם בית הדין מתיר דבר כזה, הרי לפני הגט על הבעל לצאת את הדירה, לפי מיטב הבנתי הדבר אסור הלכתית. האם ניתן לקבל אישור מבית הדין האוסר על הבעל לחזור ולהתגורר בדירה ביחד עם גרושתו וילדתו, כמו כן, הגרוש גם מאיים לעשות חישוב של 50 מכל ערך הרכוש בדירה ושעל זה אאלץ לשלם לו, למרות מה שסוכם בחוזה. האם הדבר אפשרי?
תשובה: אסור לגרוש להתגור עם גרושתו באותה דירה. הוא לא יכול להעריך את הרכוש באופן חד-צדדי.